Εθνική Γαλλίας (ποδόσφαιρο ανδρών)

Δεκαετία 1930

Τον Ιούλιο του 1930, η Γαλλία συμμετείχε στο πρώτο Παγκόσμιο Κύπελλο. Στη φάση των ομίλων, ο Λουσιέν Λοράν σημείωσε το πρώτο τέρμα στην ιστορία του Παγκοσμίου Κυπέλλου απέναντι στο Μεξικό που οι Γάλλοι κέρδισαν με 4-1. Αλλά οι δύο ήττες (0-1) από την Αργεντινή (φιναλίστ των Ολυμπιακών Αγώνων του 1928) και τη Χιλή την εμπόδισαν να συνεχίσει στη διοργάνωση.
Το 1931, η Γερμανία ηττήθηκε από τους Bleus στο Κολόμπ, πριν η Αγγλία γνωρίσει την ίδια μοίρα στις 14 Μαΐου σε έναν αγώνα που οι Γάλλοι διεθνείς, με μεγάλο πάθος, κέρδισαν με 5-2. Το 1932, η ομάδα της Γαλλίας πραγματοποίησε περιοδεία στα Βαλκάνια. Ηττήθηκε από την Γιουγκοσλαβία στις 5 Ιουνίου αλλά κέρδισε την Βουλγαρία τέσσερις μέρες αργότερα με τέσσερα τέρματα του Ζαν Σεσαμπέρ. Τέλος, η Εθνική Γαλλίας γνώρισε την συντριβή με 6-3 από την Ρουμανία στις 12 Ιουνίου. Επίσης η Γαλλία κατάφερε να κερδίσει την Ολλανδία με ένα σκορ 5-4 το 1934 με μια ομάδα αποτελούμενη από μόλις τρεις παίκτες που αγωνίζονταν στην Α' Εθνική Γαλλίας (Ματλέρ, Λιεταέ και Αλκαζάρ) και από οχτώ άλλους παίκτες που αγωνίζονταν στην Ντιβιζιόν 2 Νορ (Β' Εθνική-Βόρειος Όμιλος).
Αν και παίκτες προερχόμενοι από την Ντιβιζιόν 2, οι Τεπό, Μαιρές, Αστόν, Νικολά, Ριό, Βεριέστ και Κέλερ κλήθηκαν ενόψει του Παγκοσμίου Κυπέλλου του 1934 στην Ιταλία. Στη διάρκεια αυτού του Παγκοσμίου Κυπέλλου, η Γαλλία αντιμετώπισε στον πρώτο γύρο την Αυστρία, που ήταν ένα από τα φαβορί της διοργάνωσης. Στις 27 Μαΐου 1934, η Γαλλία ηττήθηκε με 3-2 μετά από παράταση. Με την επιστροφή τους στο Παρίσι, στις 30 Μαΐου 1934, οι Γάλλοι διεθνείς γνώρισαν υποδοχή ηρώων από 4.000 άτομα που ήρθαν να τους τιμήσουν.
Το 1938, η Γαλλία διοργάνωσε για πρώτη φορά το Παγκόσμιο Κύπελλο. Οι Bleus του Ματλέρ κατέβαλλαν εύκολα την αντίσταση του Βελγίου με 3-1 με δύο γκολ του Ζαν Νικολά. Στη διάρκεια του προημιτελικού, 58.455 θεατές, αριθμός-ρεκόρ, ήρθαν στο Κολόμπ να υποστηρίξουν την Γαλλία που αντιμετώπιζε την Ιταλία, αλλά οι Bleus ηττήθηκαν με 3-1 από τους μελλοντικούς νικητές της διοργάνωσης.
Λίγο πριν από την έναρξη του Β' Παγκόσμιου Πόλεμου, η Εθνική Γαλλίας είχε μια περίοδο καλών αποτελεσμάτων. Στους δεκατρείς αγώνες που έδωσε από το 1938 ως το 1939, κέρδισε οχτώ φορές, σημείωσε τρεις ισοπαλίες, και ηττήθηκε τρεις φορές: δύο από την Ιταλία και μία από την Αγγλία. Οι Μπλε ανακάλυψαν έναν νεαρό ταλαντούχο τερματοφύλακα, τον Ζυλιέν Νταρουί, και ένα επιθετικό με εξαιρετική ντρίμπλα και πάσα, τον Λαρμπί Μπεν Μπαρέκ. Στις 28 Ιανουαρίου 1940, η Γαλλία κέρδισε την Πορτογαλία με 3-2 στον 46ο αγώνα του αρχηγού Ετιέν Ματλέρ που έγινε ο πρώτος σε συμμετοχές με την Εθνική, ενώ ήταν και ο τελευταίος αγώνας της ομάδας πριν την στρατιωτική ήττα από την Γερμανία και την επακόλουθη κατοχή.

Χρυσή Γενιά (Δεκαετία 1950)

Οργανωμένη κυρίως πάνω στον κορμό των παικτών που επέζησαν του Β' Παγκοσμίου Πολέμου, με σημαντικότερους τους Νταρουί και Μπεν Μπαρέκ, η ομάδα της Γαλλίας σύντομα πλαισιώθηκε  από μια νέα ταλαντούχα γενιά αποτελούμενη από τους Μπαράτ, Μαρς, Κουισάρ, Προυφ. Η ομάδα αυτή πέτυχε επιβλητική νίκη με 0-4 μέσα στην Τσεχοσλοβακία το 1948, αλλά έχασε για λίγο την πρόκριση στο Μουντιάλ της Βραζιλίας του 1950, αποκλειόμενη από την Γιουγκοσλαβία, μετά από έναν αγώνα νοκ άουτ που έλαβε χώρα στην Φλωρεντία (ήττα 3-2 στην παράταση).
Οι Bleus σημείωσαν πάντως ορισμένα αξιοπρόσεκτα αποτελέσματα όπως μια ισοπαλία 2-2 το 1951 απέναντι στην Αγγλία στο Χάιμπουρι. Λίγο έλειψε η Εθνική Γαλλίας των Βινιάλ, Ζονκέ, Μπαράτ και Φλαμιόν να είναι η πρώτη ομάδα της ηπειρωτικής Ευρώπης που να καταφέρει να κερδίσει τους Άγγλους στην χώρα τους, κάτι που πέτυχαν οι Ούγγροι δύο χρόνια αργότερα.
Η χρυσή γενιά των Φονταίν, Κοπά, Πιαντονί, Βενσάν, Πενβέρν, Βισνιέσκι, Ζονκέ και Σιζοφσκί έρχεται να συνεχίσει τα επιτεύγματα αυτής της γενιάς του 1951. Η Γαλλία έγινε τότε μια από τις καλύτερες εθνικές ομάδες παγκοσμίως, αν και απέτυχε να λάβει μέρος στο Παγκόσμιο Κύπελλο του 1954.
Στο Παγκόσμιο Κύπελλο του 1958 που έλαβε χώρα στη Σουηδία, η Εθνική Γαλλίας πραγματοποίησε καλή πορεία φτάνοντας στην τρίτη θέση της διοργάνωσης. Ο Ζυστ Φονταίν πέτυχε 13 από τα 23 τέρματα της Γαλλίας, στην οποία κανείς δεν πίστευε. Μετά από νίκες με 7-3 απέναντι στην Παραγουάη, 2-3 την Γιουγκοσλαβία και 2-1 την Σκωτία, η Γαλλία τέλειωσε πρώτη στον όμιλό της. Στα προημιτελικά, οι Bleus κατέβαλαν εύκολα την αντίσταση της Βορείου Ιρλανδίας (4-0). Στα ημιτελικά, που έγιναν στις 24 Ιουνίου στην Στοκχόλμη, η Γαλλία αντιμετώπισε την Βραζιλία του νεαρού Πελέ. Ενώ αντιμετώπιζε την Βραζιλία, η Εθνική Γαλλίας έχασε τον αρχηγό της και κεντρικό αμυντικό Ζονκέ, που τραυματίστηκε. Οι Γάλλοι τελικά ηττήθηκαν με 2-5. Τελικά τερμάτισαν στο βάθρο χάρη σε μια τελευταία επιτυχία με 6-3 επί της Ομοσπονδιακής Δημοκρατίας της Γερμανίας, που σηματοδοτήθηκε από τα τέσσερα τέρματα που πετυχαίνει ο Φονταίν στη διάρκεια αυτού του αγώνα. Η Γαλλία τερμάτισε έχοντας την καλύτερη επίθεση της διοργάνωσης.
Μετά το Παγκόσμιο Κύπελλο, η Γαλλία πήρε μέρος τον Οκτώβριο του 1958 στην φάση των 16 του νεοσύστατου «Ευρωπαϊκού Κυπέλλου Εθνών». Απέκλεισε την Ελλάδα και στη συνέχεια ηττήθηκε από την Αυστρία στα προημιτελικά. Η Γαλλία επιλέχθηκε να διοργανώσει την τελική φάση του Ευρωπαϊκού Πρωταθλήματος του 1960. Η Γαλλία έχασε όμως πολλούς από τους βασικούς της ομάδας του 1958: Κοπά, Πιαντονί, Φονταίν, Ρεμετέ και Ρεϊμόν Κελμπέλ. Στις 6 Ιουλίου 1960, η Γαλλία αντιμετώπισε την Γιουγκοσλαβία ενώπιον ενός γεμάτου Παρκ ντε Πρενς (26.370 θεατές). Ενώ προηγούνταν με 4-2 δεκαπέντε λεπτά πριν από την λήξη του αγώνα, τελικά ηττήθηκε με 5-4. Στις 9 Ιουλίου 1960, η Γαλλία έδωσε στην Μασσαλία τον μικρό τελικό απέναντι στην Τσεχοσλοβακία. Σε ένα άδειο στάδιο Βελοντρόμ (9.438 θεατές), η Γαλλία γνώρισε την ήττα με 2-0.
Μετά το Euro, η Γαλλία κέρδισε τη Φινλανδία στα πλαίσια των προκριματικών του Παγκοσμίου Κυπέλλου του 1962 και στη συνέχεια παραχώρησε ισοπαλία στην Πολωνία πριν ηττηθεί με βαρύ σκορ από την Ελβετία (6-2). Μετά από αυτή την ήττα, δύο από τα τρία μέλη της αρμόδιας επιτροπής για τις κλήσεις των διεθνών, οι Αλέξ Τεπό και Ζαν Γκοτρού, παραιτήθηκαν , αφήνοντας τον Ζωρζ Βεριέστ μόνο στην λήψη αποφάσεων.